****

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINSKO VIJEĆE**

NACRT PRIJEDLOGA

Na temelju članka 57. stavka 4. Zakona o porezu na dohodak („Narodne novine“, broj 115/16, 106/18, 121/19, 32/20, 138/20, 151/22, 114/23 i 152/24), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu („Narodne novine“, broj 1/19, 1/20, 1/21, 156/22 i 01/24) i članka 30. Statuta Općine Podstrana, („Službeni glasnik“ broj 7/21, 21/21 i 04/23), Općinsko vijeće Općine Podstrane na svojoj \_\_\_\_. sjednici održanoj \_\_\_\_\_\_\_\_\_\_ 2025. godine, donijelo je

# O D L U K A

# o visini paušalnog poreza za djelatnosti iznajmljivanja i organiziranja smještaja u turizmu na području Općine Podstrana

**Članak 1.**

Ovom odlukom utvrđuje se visina paušalnog poreza po krevetu, po smještajnoj jedinici u kampu i/ili kamp odmorištu te po smještajnoj jedinici u objektu za robinzonski smještaj koji se nalaze na području Općine Podstrana.

**Članak 2.**

Visina paušalnog poreza utvrđuje se kako slijedi:

* 100,00 eura po krevetu,
* 100,00 eura po smještajnoj jedinici u kampu i/ili kamp odmorištu
* 100,00 eura po smještajnoj jedinici u objektu za robinzonski smještaj.

**Članak 3.**

Stupanjem na snagu ove Odluke prestaje važiti Odluka o visini paušalnog poreza za djelatnosti iznajmljivanja i smještaja u turizmu na području Općine Podstrana („Službeni glasnik“ broj 32/23).

**Članak 4.**

Ova Odluka objavit će se u Službenom glasniku Općine Podstrana i stupa na snagu osmog dana od dana objave.

KLASA: Predsjednik

URBROJ: Općinskog vijeća:

Podstrana, Zdravko Galić

OBRAZLOŽENJE

Hrvatski sabor je dana 13. prosinca 2024. godine donio Zakon o izmjenama i dopunama Zakona o porezu na dohodak (NN 152/2024) kojim se između ostalog mijenjaju odredbe koje se odnose na utvrđivanje visine paušalnog poreza po krevetu, po smještajnoj jedinici u kampu i/ili kamp odmorištu te po smještajnoj jedinici u objektu za robinzonski smještaj.

Pravni temelj za donošenje ove Odluke je članak 57. stavak 3. Zakona o porezu na dohodak, članak 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu i članak 30. Statuta Općine Podstrana.

Člankom 57. stavkom 2. Zakona o porezu na dohodak propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona.

Člankom 57. stavkom 4. Zakona o porezu na dohodak, propisano je da je predstavničko tijelo jedinice lokalne samouprave u tom slučaju obvezno je donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj.

Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim ovim Zakonom, i to:

Kategorija jedinice lokalne samouprave Iznos paušalnog poreza u eurima i centima

prema indeksu turističke razvijenosti

I 100,00 − 300,00

II 70,00 − 200,00

III 30,00 − 150,00

IV 20,00 − 100,00

Odluku o visini paušalnog poreza za djelatnosti iznajmljivanja i smještaja u turizmu na području Jedinica lokalne samouprave predstavničko tijelo dužno je donijeti te dostaviti Poreznoj upravi najkasnije do 28. veljače 2025.

Prema odredbama Zakona o financiranju jedinica lokalne i područne samouprave („Narodne novine“, broj 127/17, 138/20, 151/22 i 114/23), prihodi od poreza na dohodak, u koje spada i navedeni godišnji paušalni porez na dohodak po krevetu, odnosno po smještajnoj jedinici u kampu, zajednički su prihodi koji se raspodjeljuju između općina, gradova i županija.

Zakon o izmjenama i dopunama Zakona o porezu na dohodak navodi kako predstavnička tijela jedinica lokalne samouprave koja su visinu paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj utvrdila odlukom sukladno članku 57. stavku 3. Zakona o porezu na dohodak, dužna su donijeti novu odluku sukladno članku 8. ovoga Zakona ako je visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj izvan granica propisanih člankom 8. ovoga Zakona.

Dosadašnja Odluka o visini paušalnog poreza („Službeni glasnik“ broj 32/23) primjenjuje se za područje Općine Podstrana od 01. siječnja 2024. godine.

Navedenom Odlukom bile su propisane sljedeće visine paušalnog poreza:

- visina paušalnog poreza po krevetu u iznosu od 50,00 eura,

- visina paušalnog poreza po smještajnoj jedinici u kampu i/ili kamp odmorištu i u smještajnoj jedinici u objektu za robinzonski smještaj u iznosu od 55,00 eura.

Općina Podstrana razvrstana je u I. Kategoriju prema indeksu turističke razvijenosti te su propisane granice iznosa paušalnog poreza od 100,00 do 300,00 eura.

Uzimajući u obzir navedeno, predlažu se sljedeće visine paušalnog poreza:

- visina paušalnog poreza po krevetu u iznosu od 100,00 eura,

- visina paušalnog poreza po smještajnoj jedinici u kampu i/ili kamp odmorištu i u smještajnoj jedinici u objektu za robinzonski smještaj u iznosu od 100,00 eura.